Document ID: 32012R0100
Publication Date: 2012-02-03

Title and Content:
UREDBA KOMISIJE (EU) št. 100/2012
z dne 3. februarja 2012
o spremembi Uredbe (ES) št. 748/2009 o seznamu operaterjev zrakoplovov, ki so 1. januarja 2006 ali pozneje izvajali letalsko dejavnost s seznama v Prilogi I k Direktivi 2003/87/ES Evropskega parlamenta in Sveta, z navedbo države članice upravljavke za vsakega operaterja zrakoplova ob upoštevanju razširitve sistema Unije za trgovanje s pravicami do emisije na države članice EGP-EFTA
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti člena 18a(3)(b) Direktive,
ob upoštevanju naslednjega:
(1)
Z Direktivo 2008/101/ES Evropskega parlamenta in Sveta (2) je bila spremenjena Direktiva 2003/87/ES, da bi se v sistem za trgovanje s pravicami do emisije toplogrednih plinov v Evropski uniji vključile letalske dejavnosti.
(2)
Uredba Komisije (ES) št. 748/2009 (3) določa seznam operaterjev zrakoplovov, ki so 1. januarja 2006 ali pozneje izvajali letalsko dejavnost v smislu Priloge I k Direktivi 2003/87/ES.
(3)
Namen seznama je zmanjšati upravno breme za operaterje zrakoplovov s predložitvijo informacij o tem, katera država članica bo urejala določenega operaterja zrakoplovov.
(4)
Vključitev v sistem Unije za trgovanje s pravicami do emisije je odvisna od izvajanja letalske dejavnosti iz Priloge I k Direktivi 2003/87/ES in ne od vključenosti na seznam operaterjev zrakoplovov, ki ga je sestavila Komisija na podlagi člena 18a(3) navedene direktive.
(5)
Direktiva 2008/101/ES je bila vključena v Sporazum o evropskem gospodarskem prostoru s Sklepom Skupnega odbora EGP št. 6/2011 z dne 1. aprila 2011 o spremembah Priloge XX (Okolje) k Sporazumu EGP (4).
(6)
Razširitev letalskih določb o sistemu Unije za trgovanje s pravicami do emisije na države članice EGP-EFTA pomeni, da je treba stalno upoštevati merila iz člena 18a(1) Direktive 2003/87/ES za določitev države upravljavke operaterja zrakoplovov, zato je treba določene operaterje zrakoplovov dodeliti v upravljanje državam članicam EGP-EFTA.
(7)
Komisija je pri pripravi posodobljenega seznama operaterjev zrakoplovov upoštevala prijave seznamov flot, ki so jih predložili operaterji in storitvene družbe. Vendar so bile nekatere družbe za upravljanje ali storitvene družbe in registrske oznake zrakoplovov vključene na posodobljeni seznam zaradi pomanjkljivih predloženih informacij.
(8)
Zato bi bilo treba Uredbo (ES) št. 748/2009 ustrezno spremeniti -
SPREJELA NASLEDNJO UREDBO:
Člen 1
Priloga k Uredbi (ES) št. 748/2009 se nadomesti s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 3. februarja 2012

Classification:
Level 1 Topics: 100154
100161
100144
100155
Level 2 Topics: 100241
100244
100282
100176
100242
Level 3 Topics: 4505
187
2524
4040
2090
2470
All Topics: 187
2527
3125
5618
5650
5782